ຕອນບ່າຍຂອງວັນທີ 27 ພຶດສະພາ 2022 ນີ້ ສະພາປະຊາຊົນແຂວງຫລວງນໍ້າທາ ໄດ້ເປີດກອງປະຊຸມປະຈຳເດືອນພຶດສະພາ ຂຶ້ນທີ່ຫ້ອງປະຊຸມສະພາປະຊາຊົນແຂວງ ພາຍໃຕ້ການເປັນປະທານຂອງ ທ່ານ ຄຳຟອງ ອິນມານີ ຮອງເລຂາພັກແຂວງ ປະທານສະພາປະຊາຊົນແຂວງ ເຂົ້າຮ່ວມມີຄະນະຮອງປະທານສະພາປະຊາຊົນແຂວງ, ສະມາຊິກສະພາແຫ່ງຊາດປະຈຳເຂດເລືອກຕັ້ງ, ສະມາຊິກສະພາປະຊາຊົນແຂວງ, ຄະນະເລຂາທິການ, ຫົວໜ້າ, ຮອງຫົວໜ້າຂະແໜງ ພ້ອມດ້ວຍພະນັກງານວິຊາການພາຍໃນສະພາປະຊາຊົນແຂວງ ເຂົ້າຮ່ວມທັງໝົດ 38 ຄົນ, ຍິງ 16 ຄົນ.
ກອງປະຊຸມໄດ້ຮັບຟັງຮ່າງບົດລາຍງານການເຄື່ອນໄຫວວຽກງານ 6 ເດືອນຕົ້ນປີ 2022 ແລະ ທິດທາງແຜນການ 6 ເດືອນທ້າຍປີ 2022 ຂອງຄະນະປະຈຳສະພາປະຊາຊົນແຂວງ, ຊື່ງໃນໄລຍະ 6 ເດືອນຕົ້ນປີຜ່ານມາ ຄະນະປະຈຳສະພາປະຊາຊົນແຂວງ ໄດ້ເອົາໃຈໃສ່ຊີ້ນຳ-ນຳພາ ສຶກສາອົບຮົມການເມືອງແນວຄິດໃຫ້ສະມາຊິກພັກ, ບັນດາຄະນະກຳມະການ, ຄະນະເລຂາທິການ ແລະ ພະນັກງານ-ລັດຖະກອນ ໃຫ້ມີຄວາມຮັບຜິດຊອບສູງໃນການປະຕິບັດຄຳສັ່ງ, ລະບຽບການ ແລະ ມາດຕະການຕ່າງໆຂອງພັກ, ລັດ ແລະ ໄດ້ຈັດຕັ້ງປະຕິບັດຕາມພາລະບົດບາດ ສິດ ແລະ ໜ້າທີ່ ເປັນຕົ້ນ ດ້ານນິຕິກຳ, ດ້ານການຕົກລົງບັນຫາສຳຄັນຂອງທ້ອງຖິ່ນ, ດ້ານການຕິດຕາມກວດກາ ແລະ ໄດ້ລົງເຜີຍແຜ່ຜົນສຳເລັດກອງປະຊຸມສະໄຫມສາມັນເທື່ອທີ 2 ຂອງສະພາແຫ່ງຊາດຊຸດທີ IX ແລະ ສະພາປະຊາຊົນແຂວງຊຸດທີ II ໄດ້ທັງໝົດ 60 ຈຸດ, ມີຜູ້ເຂົ້າຮ່ວມທັງໝົດ 4,204 ຄົນ, ຍິງ 2,020 ຄົນ ພ້ອມທັງນຳເອົາເຄື່ອງນຸ່ງຫົ່ມ, ອຸປະກອນການຮຽນ-ການສອນ ແລະ ເຄື່ອງອຸປະໂພກອື່ນໆ ມອບໃຫ້ເຂດຫ່າງໄກສອກຫລີກ ລວມມູນຄ່າທັງໝົດ 135,850,000 ກີບ, ສຳລັບທິດທາງແຜນການເຄື່ອນໄຫວ 6 ເດືອນທ້າຍປີ 2022 ແມ່ນຈະສືບຕໍ່ຊີ້ນຳ-ນຳພາ ແລະ ສຶກສາອົມຮົມການເມືອງແນວຄິດໃຫ້ພະນັກງານ-ລັດຖະກອນພາຍໃນສະພາປະຊາຊົນແຂວງ ມີແນວຄິດອຸ່ນອ່ຽນທຸ່ນທ່ຽງ, ມີຄຸນສົມບັດສິນທຳປະຕິວັດ, ເຊື່ອໝັ້ນຕໍ່ການນຳພາຂອງພັກ, ເຄົາລົບລັດຖະທຳມະນູນ, ກົດໝາຍຂອງລັດ, ເອົາໃຈໃສ່ປະຕິບັດໜ້າທີ່ການເມືອງຂອງຕົນດ້ວຍຄວາມຮັບຜິດຊອບສູງ, ຫຼັງຈາກນັ້ນຍັງໄດ້ຮັບຟັງແຈ້ງການເລກທີ 376/ພຕທ, ວັນທີ 26 ພຶດສະພາ 2022 ວ່າດ້ວຍເລື່ອງການກວດກາໜັງສືຜ່ານແດນທາງລັດຖະການ ແລະ ໜັງສືຜ່ານແດນທົ່ວໄປຂອງຕົນເອງ, ພ້ອມດຽວກັນນັ້ນຜູ້ເຂົ້າຮ່ວມກອງປະຊຸມຍັງໄດ້ແລກປ່ຽນປະກອບຄຳຄິດເຫັນຕໍ່ກັບຮ່າງບົດສະຫຼຸບລາຍງານການເຄື່ອນໄຫວວຽກງານ 6 ເດືອນຕົ້ນປີ 2022 ແລະ ທິດທາງແຜນການ 6 ເດືອນທ້າຍປີ 2022 ເພື່ອເຮັດໃຫ້ມີເນື້ອໃນຄົບຖ້ວນສົມບູນ ແລະ ສາມາດນຳໄປຈັດຕັ້ງປະຕິບັດຕໍ່ໜ້າໃຫ້ມີຄຸນນະພາບ.
ພ້ອມນັ້ນຍັງໄດ້ແລກປ່ຽນປະກອບຄຳຄິດເຫັນ, ຄຳສະເໜີ, ຂໍ້ສະດວກ,ຂໍ້ຫຍຸ້ງຍາກໃນການຈັດຕັ້ງປະຕິບັດວຽກງານພາຍໃນສະພາປະຊາຊົນແຂວງຢ່າງເປັນຂະບວນຟົດຟື້ນ ເພື່ອເຮັດໃຫ້ວຽກງານການເຄື່ອນໄຫວພາຍໃນສະພາປະຊາຊົນແຂວງມີຄວາມສະດວກ, ຖຶກຕ້ອງ, ວ່ອງໄວ ແລະ ມີຄຸນນະພາບຂຶ້ນກວ່າເກົ່າ.
ນາງ ວັນນີ ແຝງບົວວັນ